text: Otte bosniske mænd tiltalt for indbrud
  02 maj 2012 kl. 11.53
  Otte bosniske mænd er blevet tiltalt for omfattende og organiseret tyveri for 1,8 millioner kroner.
  Tiltalen omfatter 44 forhold, heraf 19 indbrud i virksomheder og 14 indbrud i private hjem til en samlet værdi af ca. 1,8 mio. kr. Indbruddene er begået i hele Syd- og Sønderjyllands politikreds - primært i perioden fra november 2011 til starten af januar i år.
  De otte mænd, der er i alderen 26 til 51 år, blev sammen med en niende mand anholdt af to omgange efter et intenst efterforskningsforløb hos lokalpolitiet i Varde.
  
  Mænd anholdt på fersk gerning
  De første fire blev anholdt den 4. januar og fem andre den 16. januar i år. Anholdelserne skete nær grænsen i biler, der indeholdt udbytte fra indbruddene. De blev alle varetægtsfængslet efter anholdelserne og har, på nær en der blev løsladt i marts, siddet varetægtsfængslet siden. 
  Sagen kommer for retten i Esbjerg den 23. maj, og der forventes afsagt dom i starten af juli.
  